A 2011-es christchurchi földrengés súlyosságára jellemző, hogy nem csak a park épületeiben okozott jelentős károkat, hanem egy sor fát is ki kellett vágni, mert azok veszélyesen megdőltek, meglazultak. 2011 júliusában egy súlyos hóvihar is fokozta a károkat. Az újjáépítés azonban itt is hamarosan megindult, a földrengés emlékének egy kertrészletet szenteltek, a leomlott épületek egy részének a helyén pedig impozáns új látogatóközpontot építettek 2014 áprilisára.